Адыгэбзэм и гупсэхэр
Къыбдалъхуа бзэр узэрыбауэ хьэуа пэлъытэщ. Дауи, гъащIэм апхуэдиз увыпIэ щызыубыд а бзэр езыгъэджхэм пщIэ лей яхуэщIыпхъэщ сытым дежи.
КъызыхэкIа лъэпкъым и блэкIами и къэкIуэнуми щIэблэр щызыгъэгъуазэхэр, гъуэгу захуэ тезыгъэувэу адыгэпсэу зыгъасэхэр зэхуэшэсыныр, зы сыхьэткIэ нэхъ мыхъуми, я лэжьыгъэ мытыншым къыпэрыпшу, зегъэгъэпсэхуныр хабзэ дахэу къищтауэ, ХьэтIохъущокъуэ Къазий и цIэр зезыхьэ Адыгэбзэ Хасэм илъэсиплI хъуауэ пшыхь ирегъэкIуэкI.
ЕгъэджакIуэу улэжьэныр зэрымытыншым, абы гуащIэшхуэ зэрытекIуадэм дэтхэнэри щыгъуазэщ. Я лэжьыгъэм тегъэгушхуэн, адыгэбзэм и пщIэр къэIэтын папщIэщ мыпхуэдэ Iуэху дахэр Адыгэбзэ Хасэм хэтхэм щIызэрахьэри.
Мы илъэсым екIуэкIа пшыхьым кърихьэлIат КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и лэжьакIуэхэу Аджырэ Светланэ, КIыкIэ Iэминат, Ахаевэ Ларисэ, Устэ Ларисэ, лъэпкъ Iуэхур ипэкIэ гъэкIуэтэным жыджэру яужь итхэу Къэбэрдей-Балъкъэрым щыIэ Адыгэ Хасэхэм я лIыкIуэхэр, жылагъуэ лэжьакIуэхэр, Сирием къикIыжа ди лъэпкъэгъухэр, нэгъуэщI куэди.
Анэдэлъхубзэр егъэджыным, адыгэбзэм и IэфIагъыр зыхегъэщIэным, ди лъэпкъ литературэм и беягъым щыгъэгъуэзэным зи гуащIэ езыхьэлIэхэм ящыщу Адыгэбзэ Хасэм мы илъэсым фIыщIэ тхылъхэмкIэ игъэлъэпIахэщ: Арщыдан къуажэм дэт 2-нэ курыт еджапIэм и унафэщI, адыгэбзэм и пщIэм и хъумакIуэ Мэшыкъуэ Радимэ, адыгэбзэмрэ литературэмкIэ а курыт школым щезыгъаджэ ПхытIыкI Люся; Бахъсэнёнкэ дэт 3-нэ курыт еджапIэм щыщ Ахъмэт Раисэ, Къулъкъужын Ищхъэрэ дэт 4-нэ курыт еджапIэм щыщ ПщыхьэщIэ Риммэ, ХьэпцIей къуажэм дэт Махъсидэ З. Б. и цIэр зезыхьэ курыт еджапIэм щыщ ФочыщIэ Майе, Адыгэ-Хьэблэ (Къэрэшей-Шэрджэс Руспубликэ) дэт курыт еджапIэм щыщ Куэблэ Зитэ, Къармэхьэблэ дэт 1-нэ курыт еджапIэм къикIа Лыхь Людмилэ, Шэджэм къалэ дэт 4-нэ курыт еджапIэм и лIыкIуэ Къуэныкъуей Иринэ, Нарткъалэ дэт 6-нэ курыт еджапIэм щыщ Хьэжыдэгу Антисэ, Къэбэрдей-Балъкъэр къэрал университетым адыгэбзэр щезыгъэдж, Адыгэ щIэнхабзэм и центрым и унафэщI Езауэ Мадинэ, Бахъсэн жылагъуэм егъэджэныгъэмкIэ и IуэхущIапIэм адыгэбзэмкIэ и методист Нанэ Любэ сымэ.
Абыхэм нэмыщI, Адыгэбзэ Хасэм игъэпэжащ Дей къуажэм дэт школым адыгэбзэмрэ литературэмкIэ егъэджакIуэу илъэс куэдкIэ щылэжьа Токъу Сарэрэ Нал- шык къалэ дэт, Къудащ Елбэздыкъуэ и цIэр зезыхьэ 14-нэ гимназием илъэс 50 хъуауэ ноби гуащIафIэу щылажьэ Нэхущ Светланэрэ.
ГуфIэгъуэ пшыхьым зыкърагъэхьэлIащ, егъэджакIуэхэр ягъэлъэпIащ адыгэ жылагъуэ зэгухьэныгъэхэм я лIыкIуэхэми, хьэрычэтыщIэ зыбжанэми. Ахэр: Адыгэ жылагъуэ зэгухьэныгъэхэм я зэзыгъэуIу советым, «Шэрджэс ренессанс» гупым, Сэралъп Мади-нэ и арт-центрым, ЩоджэнцIыкIу Алий и цIэр зезыхьэ псапащIэ фондым, Истамбыл къалэ дэт «Baglarbasi Kafkas Kultur Dernegi»-м, хьэрычэтыщIэхэу Шыкъ Хъусни, Щэныбэ Бейджан, Ацэ Лейлэ, КIуэкIуэ Жан, Хьэкъул Зое сымэщ. Дэтхэнэми фIыщIэшхуэ яхуищIащ Адыгэбзэ Хасэм и тхьэмадэ Табыщ Мурат.
Ипэ ита илъэсхэми хуэдэу, мы гъэми гуфIэгъуэ пшыхьыр ягъэдэхащ ди адыгэ уэрэджыIакIуэхэу Тхьэгъэлэдж Светланэ, Хьэкъул Оксанэ, Сокъур Ольгэ, Къул ФатIимэ, ПащIэ Алим, ДыщэкI Артур, ЦокIыл Азэмэт, Бэч Азэмэт, Беслъэней Ренатэ, ЗекIурей Азэмэт, Жылэ Альбинэ сымэ.
ХЬЭРЭДУРЭ Аллэ.
